

Republika e Kosovës

Republika Kosova – Republic of Kosovo

Komuna e Prishtinës

Opština Priština –Municipality of Prishtina

RREGULLORE PËR MENAXHIMIN E MBETURINAVE

Prishtinë, 2023

Në pajtim me dispozitat e nenit 12, paragrafi, 12.2 pika c, nenit 17 pika f, të Ligjit nr. 03/L – 040, për vetëqeverisje lokale (“Gazeta zyrtare e Republikës së Kosovës”, nr. 28/2008), dispozitat e neneve 15 dhe 34 të Ligjit nr. 04/L – 60, për Mbeturina, i ndryshuar dhe i plotësuar me Ligjin nr. 08/L-071 ( Gazeta Zyrtare nr. 29 1 shtator 2012), nenit 15 pika f, nenit 33 pika a, të Statutit të Komunës së Prishtinës, 01 nr. 110 – 391, të dt. 25.2.2010, Kuvendi i Komunës së Prishtinës, në mbledhjen e mbajtur më xxx, miratoi këtë:

**RREGULLORE KOMUNALE PËR MENAXHIMIN E MBETURINAVE NË TERRITORIN E KOMUNËS SË PRISHTINËS**

**NENI 1 -**

**QËLLIMET DHE DETYRAT**

1. Qëllimi i kësaj Rregullore është të rregullojë çështjen e menaxhimit të mbeturinave komunale, si dhe të përcaktojë taksën për mbeturina, bazuar në Ligjin Nr.03/L-049 për Financat e Pushtetit Lokal (nenet 3, 13.1 dhe 15 pika f).
2. Me këtë rregullore krijohen kushtet për menaxhimin e integruar dhe zvogëlimin e sasisë së prodhuar të mbeturinave dhe uljen e shkallës së rrezikshmërisë nga mbeturinat.

**NENI 2 -**

**PËRKUFIZIMET**

1. **Mbeturina** – substancë apo objekt që prodhuesi apo zotëruesi e hedh, ka për qëllim ta hedh apo është i detyruar ta hedh.
2. **Menaxhim i mbeturinave** – aktivitetet për evitimin dhe reduktimin e prodhimit të mbeturinave dhe ndikimit të tyre në mjedis dhe shëndetin e njeriut, mbledhjen, transportin, trajtimin, ripërdorimin, përpunimin, riciklimin dhe deponimin përfundimtar të mbeturinës, përfshirë monitorimin dhe kujdesin edhe pas kryerjes së këtyre aktiviteteve.
3. **Operatori** – personi, i cili në përputhje me dispozitat e këtij ligji menaxhon, kontrollon, është përgjegjës për objektet dhe pajisjet e mbeturinave dhe është i autorizuar të marrë vendime në lidhje me funksionet ekonomike ose teknike të pajisjeve dhe objekteve.
4. **Licenca për menaxhimin e mbeturinave** – leje me shkrim, e cila lëshohet me vendim të Ministrisë, me të cilën vërtetohet se janë plotësuar kushtet sipas Ligjeve në fuqi.
5. **Person** – person fizik ose juridik, i cili është i involvuar në mënyrë të drejtpërdrejtë ose tërthorazi, në proceset për menaxhimin e mbeturinave.
6. **Ri-përdorimi** – çfarëdo operimi me të cilin çdo produkt apo komponent, e cila nuk është mbeturinë, përdoret përsëri për të njëjtin qëllim për të cilin është destinuar.
7. **Mbledhja** – mbledhje dhe transportim i mbeturinave duke përfshirë: klasifikimin paraprak në lloje dhe magazinimin e mbeturinave për qëllime të bartjes, deri në objektin për trajtim ose deponim të mbeturinave.
8. **Mbledhja e ndarë** – nënkupton mbledhjen, kur grumbullimi i mbeturinave bëhet në mënyrë të ndara në lloje, të klasifikuara sipas natyrës dhe pajisjeve për të lehtësuar trajtimin specifik.
9. **Prodhuesi i mbeturinës** – çdo person, veprimtaria e të cilit krijon /prodhon mbeturinë ose çdonjëri që merret me para-procesim, përzierje apo operime të tjera që rezultojnë në ndryshimin e natyrës apo përbërjen e mbeturinës.
10. **Zotëruesi i mbeturinës** – prodhuesi i mbeturinës apo personi që e posedon mbeturinën.
11. **Mbeturina komunale** – mbeturina nga amvisëritë dhe mbeturina nga aktivitetet e tjera, të cilat për shkak të përbërjes dhe natyrës së tyre, janë të ngjashme me ato të amvisërisë.
12. **Mbeturina të parrezikshme** – mbeturinat që nuk paraqesin rrezik për mjedisin dhe shëndetin e njeriut dhe që nuk posedojnë karakteristika të mbeturinave të rrezikshme.
13. **Mbeturina komerciale** – mbeturinat të cilat vijnë nga objektet që përdoren për qëllimet e tregut ose biznesit, sportit, edukimit, rekreacionit, por nuk përfshihen në mbeturinat industriale.
14. **Mbeturina inerte** – mbeturinat të cilat nuk pësojnë ndonjë ndryshim të rëndësishëm fizik, kimik dhe biologjik në vendet ku janë deponuar si:
	1. Mbeturina inerte që nuk treten, nuk ndizen ose nuk reagojnë fizikisht apokimikisht, nuk zbërthehen biologjikisht në kontakt me materiet e tjera dhe nuk ndikojnë në mënyrë të ndjeshme në mjedisin dhe shëndetin e njeriut.
15. **Mbeturinë e vëllimshme** – mbeturinat me përmasa të mëdha fizike nga pajisjet dhe makineritë, grumbullimi, transportimi dhe largimi i të cilave bëhet në mënyrë të veçantë.
16. **Qendrat grumbulluese** – Lokacionet për grumbullimin e mbeturinave, të ndara sipas llojeve të përcaktuara.

**NENI 3 –**

**LLOJET E MBETURINAVE**

1. Llojet e mbeturinave që Komuna i menaxhon sipas kësaj rregulloreje janë si në vijim:
	1. Mbeturinat komunale:

janë mbeturinat nga amvisëritë dhe mbeturinat nga aktivitetet e tjera, të cilat për shkak të përbërjes dhe natyrës së tyre mund të jenë të ngjashme me ato të amvisërisë.

* + 1. Mbeturina inerte – që nuk treten, nuk ndizen dhe nuk kanë si pasojë reagime fizike ose kimike, që nuk kanë zbërthim biologjik në kontakt me materiet e tjera dhe nuk ndikojnë në mënyrë të ndjeshme në mjedisin dhe shëndetin e njeriut;
		2. Mbeturina të vëllimshme – mbeturina me përmasa të mëdha fizike nga pajisjet e amvisërisë dhe mobilet;
		3. Mbeturina nga konstruktim-demolimet dhe mbeturinat e tjera të gjeneruara nga aktivitetet ndërtimore;
		4. Bio-mbeturinat – mbeturinat biodegraduese nga kopshtet, parqet, ushqimet dhe mbeturinat e kuzhinës nga familjet, restoranet, objektet turistike, shitoret me pakicë dhe mbeturinat e ngjashme nga impiantet për përpunimin e ushqimit;
	1. Mbeturina komerciale – mbeturinat të cilat gjenerohen nga objektet që përdoren për qëllimet e tregut ose biznesit, sportit, edukimit, rekreacionit por që nuk përfshihen në mbeturina industriale.
	2. Mbeturina industriale – mbeturinat të cilat krijohen nga aktivitet, proceset industriale, prodhimtaritë artizanale dhe veprimtari të tjera prodhuese.
	3. Mbeturina medicinale – mbeturinat patologjike që krijohen nga aktivitetet medicinale si dhe materialet e tjera që përdoren në shërbimet mjekësore.
	4. Mbeturina shtazore – mbeturina të cilat krijohen nga amvisëritë, thertoret, mishtoret dhe aktivitete të tjera të ngjashme.

**NENI 4 -**

**PËRJASHTIMET**

1. Nga kjo Rregullore përjashtohen mbeturinat në vijim:
	1. Mbeturinat e rrezikshme
	2. Llumi/ balta dhe mbeturina të ngjashme
2. Menaxhimi i tyre rregullohet në bazë të udhëzime të veçanta administrative përkatëse.

**NENI 5 -**

**PËRGJEGJËSITË E KOMUNËS PËR MENAXHIMIN E MBETURINAVE**

1. Trajtimi i mbeturinave komunale nga konstruktim-demolimi si dhe i mbeturinave inerte, komerciale, të vëllimshme brenda territorit të Komunës.
2. Zgjedhja dhe caktimi i vendeve, pikave grumbulluese të mbeturinave, caktimi i hapësirave për ndërtim të qendrave më të mëdha për grumbullimin e tyre në vendbanimet periferike të qytetit, apo edhe ato rurale.
3. Përcaktimi i lokacioneve për vendosjen e kontejnerëve bëhet nga ana e Komunës, në bashkëpunim me operatorin ose palët e treta të kontraktuara.
4. Përcaktimi i llojit të kontejnerëve, të përshtatshëm me teknikën me të cilën bëhet mbledhja, ndarja dhe transportimi i tyre.
5. Përcaktimi i orarit dhe dinamikës së mbledhjes së mbeturinave.
6. Sipas nevojës, autorizimi i operatorit që të bëjë mbledhjen e mbeturinave edhe jashtë orarit dhe dinamikës së paraparë.
7. Monitorimi mjedisor i deponisë së mbeturinave.
8. Identifikimi i pikave/deponive ilegale të hedhjes së mbeturinave dhe evitimi i tyre.
9. Formimi i komisionit në kuadër të administratës komunale, për shqyrtimin e ankesave

 dhe parashtresave të tarifës së paguesve të mbeturinave.

1. Sigurimi i kushteve të veprimit dhe operimit për operatorët publik dhe privat.
2. Përcaktimi i taksës dhe mënyrës së arkëtimit të mjeteve financiare.
3. Promovimi për minimizimin e mbeturinave (ripërdorim, reduktim, riciklim (3R), kompostimit etj.)
4. Krijimi i një sistemi të qëndrueshëm për menaxhimin e mbeturinave komunale.
5. Përpilimi i raporteve, lidhur me menaxhimin e mbeturinave dhe shkallën e inkasimit të taksës së mbeturinave.
6. Dorëzimi i Raportit në Ministrinë e Mjedisit dhe Planifikimit Hapësinor (MMPH), për menaxhimin e mbeturinave, çdo 31 mars të vitit pasues.
7. Hartimi i Planit Komunal për Menaxhimin e Mbeturinave (PKMM).
8. Hartimi i raportit vjetor për realizimin e Planit për Menaxhimin e Mbeturinave, deri më 31 mars të vitit vijues.

**NENI 6 -**

**KATEGORIZIMI I GJENERUESVE TË MBETURINAVE**

Gjeneruesit e mbeturinave kategorizohen si më poshtë:

1. Konsumatorët e amvisërive:
	1. Të shërbyer përmes kontejnerëve të përbashkët
	2. Të shërbyer me shërbimin derë më derë
2. Konsumatorët komercial/industrial:
	1. Dyqanet e vogla zejtare dhe shërbyese
	2. Subjekte të mesme dhe të mëdha komerciale, me kosto të ultë të shërbimit
	3. Subjekte të mesme dhe të mëdha komerciale, me kosto të lartë të shërbimit
3. Institucionet:
	1. Konsumatorët e vegjël institucional
	2. Konsumatorë e mesëm dhe të mëdhenj institucional
	3. Konsumatorët e mëdhenj institucional të shërbyer me kontratë

Detajizimi i mëtejshëm i kategorizimit dhe taksave gjendet në Shtojcën A të kësaj Rregulloreje.

**NENI 7 -**

**TË DREJTAT E GJENERUESVE TË MBETURINAVE**

1. Të gjithë personat fizik dhe juridik që krijojnë mbeturina, kanë të drejtë të kenë

qasje në shërbimet publike për hedhjen e mbeturinave.

1. Çdo gjenerues i mbeturinave komunale ka të drejtë ankese, ndaj shërbimit të ofruar.

**NENI 8 -**

**DETYRIMET E GJENERUESVE TË MBETURINAVE**

1. Gjeneruesit e mbeturinave duhet të paguajnë për shërbimin e ofruar në bazë të taksës/tarifës së miratuar nga Komuna.
2. Të gjithë gjeneruesit e mbeturinave janë të obliguar të regjistrohen në listat e shërbimit të konsumatorëve, për mbledhjen dhe bartjen e mbeturinave.
3. Gjeneruesit e mbeturinave obligohen që mbeturinat t’i ndajnë dhe t’i vendosin sipas sistemit të përcaktuar nga Komuna, si mëposhtë:
	1. Çdo ekonomi familjare me banim individual/rezidencial obligohet që hedhjen e mbeturinave t’a bëjë përmes shportave/konteinerëve për grumbullimin e mbeturinave.
	2. Gjeneruesit e mbeturinave nga objektet e banimeve kolektive obligohen që hedhjen e mbeturinave shtëpiake t’a bëjnë në kontejnerët apo në vendet për mbledhjen dhe ndarjen e mbeturinave.
	3. Çdo biznes obligohet të posedoj shporta për grumbullimin e mbeturinave që krijon.
4. Bizneset, veprimtaria e të cilave gjeneron paketime nga kartoni, obligohen që përveç kontejnerit për mbeturinat të tjera, të mbajnë edhe kontejner specifik për ndarjen e paketimeve. Ky kontejner duhet të jetë i vendosur afër lokalit dhe duhet të jetë rrjetë (i tejdukshëm).

Bizneset, të cilat obligohen të posedojnë kontejner të veçantë për paketime janë:

* 1. Marketet
	2. Pemëshitësit
	3. Depot
	4. Dyqanet me shumicë
	5. Dyqanet e karakterit "*Gjithçka 1 euro*"
	6. Qendrat Tregtare
	7. Butikët (të cilat shesin këpucë apo produkte të tjera që gjenerojnë shumë paketime)
	8. Dyqanet të cilat shesin teknikë të bardhë.
1. Bizneset, veprimtaria e të cilave gjeneron vajra si mbeturinë, obligohen që të posedojnë kontejner të veçantë në të cilët i ndajnë këto mbeturina.

Bizneset, të cilat obligohen të posedojnë kontejner të veçantë për grumbullimin e vajit janë:

* 1. Restoranet
	2. Mekanikët
1. Bizneset, veprimtaria e të cilave gjeneron mbeturina të kompostueshme obligohen që të posedojnë kontejner të veçantë, në të cilët i ndajnë këto mbeturina. Bizneset të cilat obligohen të posedojnë kontejner të veçantë për mbeturina të kompostueshme janë:
	1. Marketet
	2. Pemëshitësit
	3. Tregjet
2. Bizneset, veprimtaria e të cilave gjeneron goma si mbeturinë, obligohen që të posedojnë kontejner të veçantë, në të cilët i ndajnë këto mbeturina.

Bizneset, të cilat obligohen të posedojnë kontejner të veçantë për goma janë:

* 1. Vullkanizerët
	2. Mekanikët
1. Bizneset, veprimtaria e të cilave gjeneron mbeturina nga indet shtazore, obligohen që të posedojnë kontejner të veçantë, në të cilët i ndajnë këto mbeturina.

Bizneset, të cilat obligohen të posedojnë kontejner të veçantë, për mbeturina nga indet shtazore janë:

* 1. Mishtoret
	2. Thertoret
1. Secili biznes, i cili operon në territorin e Komunës së Prishtinës obligohet që të aplikoj për Certifikatën MM në sektorin për Menaxhimin e Mbeturinave. Secili biznes, duhet të posedoj një certifikatë të tillë, e cila do të shërbejë si kusht për operim.
2. Gjeneruesit e mbeturinave të veçanta si: spitalet, ambulancat dhe objektet e tjera për shërbime mjekësore, duhet të përdorin sistemin e ndarë të kontejnerëve, me qëllim të ndarjes së mbeturinave medicinale dhe mbeturinave të tjera.
3. Gjeneruesit e mbeturinave, obligohen që mbeturinat e tyre t’i hedhin në vende të caktuara për mbledhjen e mbeturinave, të cilat caktohen nga ana e komunës, ndërsa mbeturinat e rrezikshme t'i ndajnë dhe t'i dorëzojnë në pikat mbledhëse apo në vendet e caktuara.
4. Çdo gjenerues i mbeturinave duhet të respektojë rregullat e përcaktuara sipas planit të MMN-së.
5. Çdo gjenerues i mbeturinave duhet të bëjë përpjekje për minimizimin e mbeturinave (përmes kompostimit dhe formave të tjera të mundshme).
6. Çdo gjenerues i mbeturinave obligohet që të largojë mbeturinat, të cilat krijohen gjatë procesit të ndërtimit, meremetimit apo demolimit të objekteve, nga hapësirat ose vendet publike.
7. Gjeneruesi i mbeturinave ndërtimore gjatë meremetimit apo demolimit të objekteve, obligohet të njoftojë njësinë e Menaxhimit të Mbeturinave në Komunën e Prishtinës..
8. Komuna e Prishtinës përmes operatorit të kontraktuar, obligohet që të ofrojë kontejnerë të veçantë për hedhjen e këtyre mbeturinave brenda afatit të caktuar.
9. Tarifimi i këtij shërbimi bëhet në bazë të zbrazjeve të kontejnerëve.
10. Ndërmarrjet industriale, obligohen që komunës së Prishtinës t’ia dorëzojnë planin e menaxhimit të mbeturinave, të cilat i gjenerojnë gjatë ushtrimit të veprimtarisë.
11. Çdo gjenerues i mbeturinave, duhet të bashkëpunojë me autoritetin publik dhe operatorin, për të siguruar një mjedis të pastër.

**NENI 9 -
MBETURINAT E VËLLIMSHME**

1. Çdo person fizik apo juridik, i cili gjeneron mbeturina të vëllimshme, obligohet që ato ti ekspozoj në kohën e caktuar për ekspozimin e tyre, në lagjen në të cilën e posedon pronën. Dërgimi i këtyre mbeturinave në qendra të grumbullimit apo në qendra specifike, mund të realizohet vetëm me njoftim paraprak.

Mbeturina të vëllimshme konsiderohen këto kategori:

* 1. "Teknika e Bardhë"
	2. Divanet, krevatet
	3. Tavolinat, Ormanët
1. Ofrimi i shërbimit, jashtë orarit të paraparë për grumbullimin e mbeturinave të vëllimshme, realizohet përmes thirrjes në kompaninë e përcaktuar nga Komuna e Prishtinës. Ky shërbim do të ketë kosto shtesë, konform çmimores së përcaktuar.

**NENI 10 -
MBETURINAT NDËRTIMORE**

1. Çdo person fizik apo juridik, i cili gjeneron mbeturina nga ndërtimi dhe demolimi, obligohet që para marrjes së lejes ndërtimore apo lejes për renovim, të lidhë kontratë me kompaninë e përcaktuar nga Komuna e Prishtinës, për t’u furnizuar me kontejner adekuat për mbeturina ndërtimore apo duhet të pajiset me LMM nga SMMAEE.
2. Ndalohet transportimi i mbeturinave ndërtimore në territorin e komunës së Prishtinës pa u pajisur me leje nga SMMAEE. Leja për transportim të mbeturinave merret për objektin specifik dhe vlen vetëm për atë objekt. Dokumentacionet e kërkuara për tu pajisur me LMM do të specifikohen nga SMMAEE.

 **NENI 11**

 **MBETURINAT E RISHFRYRTËZUESHME**

1. Secili person fizik apo juridik, udhëzohet që mbeturinat potencialisht të rishfrytëzueshme, t’i dërgoj në qendrat për rishfrytëzim, të cilat do të adaptohen brenda territorit të Komunës së Prishtinës.

**NENI 12 -**

**TAKSA MBI MBETURINAT**

1. Faturimi i taksës së mbeturinave bëhet në baza mujore, kurse fatura i dorëzohet gjeneruesit të mbeturinave më së largu deri më datën 10 të muajit pasues.
2. Gjeneruesi i mbeturinave, obligohet që të paguaj faturën e taksës së mbeturinave, për çdo muaj të vitit. Gjeneruesit e mbeturinave mund të bëjnë pagesën edhe në këste si më poshtë:
	1. Kësti i parë – Janar – Mars
	2. Kësti i dytë – Prill – Qershor
	3. Kësti i tretë – Korrik – Shtator
	4. Kësti i katërt – Tetor – Dhjetor
3. Shkalla e tarifës/taksës do të rishikohet çdo dy vite, në muajin Qershor nga Drejtoria e Shërbimeve Publike.
4. Taksa minimale për një vit kalendarik është 12 Euro për pronë.
5. Konsumatori do të paguajë konform periudhës së shfrytëzimit të pronës së tij/saj.

**NENI 13 -**

**LIRIMI NGA TAKSA**

1. Çdo person fizik apo juridik, i cili për një periudhë të caktuar kohore nuk ka nevojë të marr shërbim të grumbullimit të mbeturinave, duhet të njoftoj paraprakisht sektorin e MMAE në komunën e Prishtinës.
2. Në mënyrë që të lirohet nga pagesa, konsumatori duhet të paraqes kërkesë në sektorin e MMAE, për periudhën kur nuk do t’a shfrytëzoj pronën.
3. Me rastin e paraqitjes së kërkesës, konsumatori duhet të ofrojë si dëshmi faturën mbi shpenzimet e rrymës dhe ujit për atë pronë, për periudhën e caktuar kohore.
4. Një pronë mund të konsiderohet e pashfrytëzuar, nëse për një periudhë të caktuar nuk ka shpenzime të rrymës më të mëdha se 40kë/muaj si dhe shpenzime të ujit më shumë se 1 m3 ujë/muaj.
5. Periudha minimale për mos-ofrim të shërbimit duhet të jetë 3 muaj. Pra, çdo kërkesë përmes së cilës kërkohet lirim nga pagesa për periudhë më të vogël se 3 muaj, nuk mund të merret parasysh.
6. Objektet përcjellëse (garazhë, depo jo-komerciale, verandë) të cilat nuk shfrytëzohen për banim apo për ushtrimin e ndonjë veprimtarie komerciale nuk do të faturohen.
7. Lirimi nga pagesa do të realizohet në mënyrë retroaktive, pas paraqitjes së kërkesës me dokumentacionin si në vijim:
	1. Njoftimi fillestar (i protokolluar para datës kur fillon periudha për të cilën kërkohet lirim nga pagesa)
	2. Dëshmi nga Keds & Kesco (të gjitha faturat e rrymës së periudhës në fjalë)
	3. Dëshmi nga KRU (të gjitha faturat e ujit të periudhës në fjalë)

 **NENI 14-**

 **KUSHTËZIMI I OFRIMIT TË SHËRBIMIT**

1. Nëse gjeneruesi i mbeturinave nuk i paguan 3 këste të njëpasnjëshme, komuna aplikon masa administrative ndaluese, për shërbimet të cilat ofrohen nga drejtoritë si në vijim:
	1. Drejtoria e Kadastrit.
	2. Drejtoria e Urbanizmit Ndërtimit dhe Mbrojtjes së Mjedisit (DUNMM)
	3. Drejtoria e Shërbimeve Publike, Mbrojtje dhe Shpëtim (DSHPMSH)
	4. Zyra e Prokurimit
	5. Drejtoria e Financave (DF)
	6. Drejtoria e Pronës (DP)
	7. Drejtoria e Inspeksionit (DI)

 **NENI 15 - DETYRAT DHE Përgjegjësitë E OPERATORËVE TË KONTRAKTUAR PËR SHËRBIMIN E MBETURINAVE**

1. Operatori i kontraktuar nga organi kontraktues, për ofrimin e shërbimeve për menaxhimin e mbeturinave, është i obliguar që të veproj sipas kontratës dhe ligjeve në fuqi.

**NENI 16 –**

**VEPRIMET E NDALUARA**

1. Me ketë rregullore ndalohen veprimet si më poshtë:
	1. Hedhja e mbeturinave ndërtimore në rrugë, trotuare, sheshe apo mjedise publike;
	2. Hedhja e mbeturinave të llojeve të tjera në kontejnerë ose në pikat mbledhëse të mbeturinave, të cilat nuk ndahen ashtu siç është paraparë;
	3. Hedhja e mbeturinave në hapësirat e përbashkëta, brenda dhe jashtë objekteve të banimit kolektiv (ballkonet, korridoret, terracat e banesave etj.);
	4. Hedhja e mbeturinave nga ekonomitë familjare dhe nga bizneset, në hapësirat pubike jashtë shportave/kontejnerëve të dedikuar për këtë shërbim.
	5. Përzierja dhe hedhja e mbeturinave, jashtë kontejnerëve të destinuar për ndarjen e mbeturinave të riciklueshme;
	6. Hedhja e mbeturinave në rrugë nga automjetet në lëvizje;
	7. Hedhja dhe deponimi i mbeturinave në hapësirat publike (në rrugë, parqe, dhe në vende të tjera publike);
	8. Ndërrimi i vendndodhjes së kontejnerëve, pikave ose vendeve të betonuara për hedhjen e mbeturinave, pa autorizim të autoriteteve komunale;
	9. Djegia e mbeturinave në vende publike, kontejnerë, ose në pikat mbledhëse ose ndarëse të mbeturinave;
	10. Shfrytëzimi i mbeturinave si ushqim për kafshët apo të ngjashme, nga kontejnerët ose nga pikat mbledhëse të mbeturinave;
	11. Shfrytëzimi i kontejnerëve publik nga bizneset/veprimtaritë ekonomike, për llojet e mbeturinave që nuk përfshihen në përkufizimin “*mbeturina komunale dhe komerciale*”;
	12. Gërmimi, përzierja, derdhja dhe përhapja e mbeturinave të hedhura në kontejnerë, ose në pikat mbledhëse nga personat e paautorizuar;
	13. Hedhja e mbeturinave jashtë kontejnerëve të mbeturinave;
	14. Derdhja apo rrjedhja e mbeturinave prej automjeteve, gjatë transportimit për në

impiantet për trajtim apo për deponim, në deponi të mbeturinave;

* 1. Personat gjatë transportimit të mbeturinave, duhet të marrin masa që automjetet e tyre të kenë mbulesë adekuate, me qëllim të pengimit të derdhjes, shpërndarjes apo rrjedhjes së mbeturinave gjatë transportit, me destinacion tek impiantet për trajtim apo në deponi të mbeturinave;
	2. Ndryshimi i mënyrës, metodave, teknikës dhe teknologjisë së largimit të mbeturinave, në kundërshtim me kushtet e përcaktuara me kontratë apo ndonjë formë tjetër;
	3. Hedhja e mbeturinave nga pajisjet elektrike, elektronike dhe të vëllimshme në kontejnerë të mbeturinave ose në afërsi të tyre;
	4. Ekspozimi i shportave/ kontejnerëve para objekteve përkatëse, jashtë orarit të përcaktuar nga komuna e Prishtinës, për grumbullimin e mbeturinave.

**NENI 17 -**

**DISPOZITAT NDËSHKUESE - GJOBAT**

1. Ndaj gjeneruesit të mbeturinave, i cili nuk e bën pagesën e tarifës për mbeturina, do të iniciohet procedurë gjyqësore në gjykatën kompetente ose procedura përmbarimore përmes përmbaruesve privat.
2. Për shkelësit e dispozitave të kësaj rregulloreje, inspektori komunal, zyrtari policor, shqipton gjobë mandatore, sipas udhëzimit administrativ 14/2015, apo edhe gjoba të tjera, të përcaktuara me Ligjin për Mbeturina (Nenet 70-75).

**NENI 18 -**

**DISPOZITAT KALIMTARE DHE PËRFUNDIMTARE**

1. Për të gjitha rastet që nuk janë të rregulluara me këtë rregullore, do të zbatohen dispozitat e Ligjeve në Fuqi.
2. Për zbatimin e kësaj rregulloreje kujdesen: Kryetari i Komunës, Drejtoria e Shërbimeve Publike, Mbrojtjes dhe Shpëtimit dhe njësitë përkatëse të administratës komunale.
3. Mbikëqyrjen inspektuese për zbatimin e dispozitave të kësaj rregulloreje, e bën Drejtoria e Inspekcionit dhe zyrtarët e tjerë të autorizuar nga ana e Komunës.

**NENI 19 -**

**HYRJA NË FUQI**

**Kjo Rregullore hyn në fuqi 15 ditë pas regjistrimit në Zyrën e protokollit në Ministrinë e Administrimit të Pushtetit Lokal, si dhe 7 ditë pas publikimit në gjuhën zyrtare në ueb-faqen e Komunës.**

**KUVENDI I KOMUNËS SË PRISHTINËS KRYESUESI I KUVENDIT**

**nr.**xx.yy.2023 Fehmi Kupina